‘જો, યાદ આવ્યું ને ? આજે અને અત્યારે સ્વામીજીનું વ્યાખ્યાન છે. સાંજની આરતી પહેલાં- સમય થવા આવ્યો છે, તમે જલ્દી તૈયાર થઈ જાવ.’ શુભાંગીએ પોતાનો ચહેરો ફેરવીને નાનકડા અરીસામાં સ્થિર કર્યો. પિનાકીન કમરાની અપરિચિત ગંધથી અકળાઈ ગયા. શુભાંગીનો ઉત્સાહ સાચવવા પણ સત્સંગ હૉલમાં સ્વામીજીનું વ્યાખ્યાન સાંભળવા જવું પડશે. હાથમાં પડેલાં પુસ્તકનાં પાનાં વચ્ચે ‘રીડમાર્ક’ ગોઠવીને પુસ્તક એક તરફ મૂક્યું. ફરીને સતત મનમાં ઘોળાતો વિચાર આવી ગયો. જીવનમાં ફરી કલ્પના પણ ન કરી હોય એવી સ્થિતિમાં મુકાવું પડ્યું છે. જીવન સાથે જોડાયેલી પ્રત્યેક સ્થિતિ-પરિસ્થિતિને મૂળમાંથી તપાસીને ફરી ફરીને જોઈ છે. જીવનમાં આવું કેમ બની ગયું ?’